Quatre morts en caure amb el cotxe per un barranc de 100 metres al Ripollès | Osona.com
Quatre morts en caure amb el cotxe per un barranc de 100 metres al Ripollès
Els joves tenien entre 29 i 35 anys i preveien passar la nit a Espinavell, on la família d'una de les víctimes hi tenia una casa
per Redacció , 14 d'octubre de 2017 a les 10:56 |
Quatre persones han mort en un accident de trànsit a Molló (Ripollès) a primera hora del matí d'aquest dissabte. Segons ha informat el Servei Català del Trànsit l'avís del sinistre s'ha donat a les 7:22h, al punt quilomètric 0,5 de la GIV-5225. Es tracta d'una pista forestal que connecta Espinavell i Setcases. L'accident ha passat a la matinada, però al ser una zona allunyada del nucli urbà, els veïns no han trobat el cotxe fins primera hora del matí.
Com a conseqüència de l'accident els quatre ocupants del cotxe han mort. Es tracta de dos nois i dues noies barcelonins d'entre 29 i 35 anys. Tot apunta que l'accident s'ha produït a la matinada, però al ser una zona allunyada de cap nucli urbà, fins el matí no s'ha trobat el vehicle. L'avís l'ha donat uns veïns que caminaven per la zona a quarts de vuit del matí.
El punt on s'ha trobat el cotxe és a uns tres quilòmetres del nucli urbà d'Espinavell, i és una pista forestal en bon estat, que sol ser freqüentada per boletaires i excursionistes.
Nit a Espinavell
Els quatre joves tenien previst passar la nit a Espinavell on la família d'una de les víctimes hi té una casa, segons ha confirmat l'alcalde de Molló, Joan Coma. "No sabem si es volien quedar més dies a Espinavell, però el que sí sabem és que la nit de dissabte a diumenge tenien la intenció de quedar-se al poble".
Coma també ha explicat que la identificació ha estat complicada ja que les víctimes no portaven la documentació a sobre, perquè l'havien deixat a la casa on esperaven passar la nit. El batlle també ha confirmat que el vehicle estava matriculat a Sant Just Desvern.
L'Ajuntament de Molló ha decretat tres dies de dol oficial.
L’Ajuntament de #Molló decreta 3 dies de dol a causa de l’accident a la pista d’Espinavell, on han mort 4 joves. https://t.co/CqbxU0OZMp pic.twitter.com/QZADBrzzGB
— Ajuntament Molló (@AjuntamentMollo) 14 d’octubre de 2017
Matinada negra
El de Molló no ha estat l'únic accident mortal aquest dissabte. El conductor d'una motocicleta ha mort aquesta matinada després de patir un accident a la C-37 a Santa Maria de Miralles (Anoia). Segons ha informat el Servei Català del Trànsit els Mossos d'Esquadra han rebut l'avís a les onze de la nit que una motocicleta ha sortit de la via al punt quilomètric 52. El conductor i únic ocupant de la moto ha resultat ferit crític i l'han traslladat a l'hospital d'Igualada, on ha mort.
Successos, accidents, accident, accident mortal, Molló, Espinavell, Ripollès, Setcases